Gisseldramaet i Stavanger: Politiet skjøt 14 skudd mot avdøde
Samtlige skudd traff gisseltakeren, opplyser Spesialenheten for politisaker. Kripos er ferdig med de tekniske undersøkelser som ble bestilt av Spesialenheten etter gisseldramaet som endte med at John Åreskjold ble skutt og drept av politiet i oktober. Saken er med dette snart ferdig etterforsket, opplyser Spesialenheten for politisaker i en pressemelding onsdag formiddag. Etterforskingen viser at det var to politibetjenter som avfyrte skudd ved hendelsen. Det er disse to som har status som mistenkt i saken.  Våpen med gummikuler Ifølge Spesialenheten avfyrte den ene politibetjenten ni skudd med pistol, og den andre avfyrte fem skudd med maskinpistol (MP5). Samtlige skudd traff avdøde.  Ifølge obduksjonsrapporten var flere av skuddene hver for seg og/eller i sammenheng dødelige, opplyser Spesialenheten. – Avdøde var i besittelse av en revolver konstruert for å skyte patroner med elastiske gummikuler. I revolveren er det funnet fem avfyrte patronhylser. Revolveren er løyvepliktig, regnet som et skytevåpen etter våpenlova, og ikke å regne som et luft-/airsoftvåpen, skriver påtalefaglig etterforskingsleder Thomas Arntsen. – Hadde han løyve for dette våpenet? – Nei, han hadde ikke løyve for våpenet, sier politiadvokat Emilie Netteland ved Sør-Vest politidistrikt. Toksikologiske undersøkelser gjennomført i forbindelse med obduksjonsrapporten tyder på at avdøde var ruset ved hendelsen, skriver Spesialenheten. Spesialenhetens pressemelding inneholder ingen endelig konklusjon i saken.   – Vi har ikke kommet til vurderingsfasen av saken ennå. Det gjenstår fortsatt en del etterforskning, sier Arntsen til Aftenbladet. Han ønsker ikke å gå i detaljer om hva som gjenstår, men sier at ønsker om ytterligere etterforskning etter ønske fra avdødes pårørende er en del av det gjenstående arbeidet.  – Hvordan går veien videre fram til en endelig konklusjon? – Når etterforskningen er ferdig, vil vi utarbeide en innstilling. Denne blir så vurdert og evaluert av vår jurist. Deretter vil vi være klare til å komme med en konklusjon, sier Arntsen.  Han vil heller ikke antyde hvor lang tid denne prosessen vil ta.  – Men jeg håper på at vi har konkludert på denne siden av sommeren, sier den påtalefaglige etterforskningslederen.    Etterlatte krever mer etterforskning De etterlattes bistandsadvokat, Vetle André Mitchell Jensen, sier at han og de etterlatte har blitt holdt løpende orientert underveis i Spesialenhetens etterforskning, og at de etterlatte har fått mer detaljert informasjon enn det som er blitt kjent nå.  – De etterlatte har det veldig vondt, og har reagert kraftig både på antall skudd som ble avfyrt og det hendelsesforløpet de har fått innblikk i. På vegne av dem har jeg bedt spesialenheten om ytterligere etterforskning. Blant annet om for eksempel varselsskudd kunne vært en alternativ reaksjon. Vi ønsker også vitneforklaringer fra politipersonellet på stedet som ikke skjøt, sier Larsen.  Venter på Kripos-beslag Mens Spesialenheten etterforsker selve skuddvekslingen ved  Eiganestunnelen, er det Sør-Vest politidistrikt som etterforsker kollisjonen i Kvernevikveien og det som skjedde frem til skuddvekslingen. – Vi har ventet på en del materiale fra Spesialenheten, blant annet diverse avhør og tekniske undersøkelser. Vi har mottatt noe, men venter fortsatt på å få gå gjennom noen beslag som er gjort av Kripos på vegne av Spesialenheten, sier politiadvokat Emilie Netteland ved Sør-Vest politidistrikt. – Hva slags beslag venter dere på? –  Det er elektroniske beslag, sier Netteland og viser til at det ble tatt beslag i avdødes mobiltelefon etter skuddvekslingen. –  Ble det avfyrt skudd underveis i bilforfølgelsen mellom Kvernevikveien og Kiellandsmyra? – Spesialenhetens etterforskning er ikke ferdigstilt og ettersom hendelsesforløpet i forkant av skytehendelsen er tett knyttet til avgjørelsen Spesialenheten vil fatte, er det ikke riktig av meg å kommentere dette nå. Politiet mener å ha god oversikt over hendelsesforløpet for det som skjedde i forkant av skytingen. – Dette er basert på rapporter fra polititjenestemennene som var involvert i de ulike oppdragene, vitneavhør og kriminaltekniske undersøkelser. Vi har en god formening om hvordan hendelsesforløpet var, sier Netteland. Den dramatiske kvelden Det var om kvelden søndag 22. oktober nødetatene rykket ut til Kvernevikveien etter melding om en trafikkulykke. Den ene føreren hadde stukket fra stedet. Politiet fikk etter kort tid informasjon om at en av dem som var innblandet i ulykken var bevæpnet og hadde tatt en annen bilfører til gissel. En omfattende politiaksjon ble iverksatt og ved avkjøringen fra Eiganestunnelen mot Stavanger sentrum stoppet ferden. Her skal det ha oppstått en skuddveksling mellom gisseltakeren, 41 år gamle John Åreskjold, og politiet. Åreskjold ble hentet av ambulanse, men ble erklært død på sykehuset. En politibetjent ble truffet av et skudd, men ble reddet av den skuddsikre vesten. Gisselet hadde også skuddskader i en hånd. Om dette skjedde i forbindelse med at han forsøkte å ta våpenet fra gisseltakeren, som politikilder har sagt til Aftenbladet, eller om det var politiskudd som traff ham, er noe som etterforskes av Spesialenheten for politisaker. To politibetjenter fikk som følge av skuddvekslingen status som mistenkt i saken.
Kripos har ferdigstilt tekniske undersøkelser etter gisseldramaet i Stavanger i oktober, hvor John Åreskjold ble skutt og drept av politiet.  To politibetjenter skjøt til sammen 14 skudd, alle traff avdøde. Han hadde en revolver med elastiske gummikuler. En konklusjon i saken er ennå ikke klar, men Spesialenheten håper å ha en konklusjon innen sommeren.  De etterlatte krever mer etterforskning, blant annet om varselskudd kunne vært et alternativ. De ønsker også vitneforklaringer fra politipersonell på stedet som ikke skjøt.